Man vas wat plaaswerkers treiter | Netwerk24
Deur André Damons 19 September 2019 17:16
Mbuyiselo Zachariah Abrahams (24), 'n plaaswerker, is Dinsdag aangekeer nadat hy na bewering 'n medewerker twee keer gesteek het. Hy het glo ook sy vriendin vermoor en hul kamer aan die brand gesteek.
Lt.kol. Thabo Covane, polisiewoordvoerder, sê Abrahams het Woensdag op aanklagte van moord, brandstigting, huisbraak, diefstal, aanranding met die doel om ernstig te beseer en poging tot moord in die hof verskyn.
Sy verhoor is tot 2 Oktober uitgestel en hy bly tot dan in aanhouding.
Dit kom ná 'n rits misdade wat op 7 September begin het toe hy na bewering vir Enoch Phinithi, 'n mede-plaaswerker, op die plaas Swartberg met 'n spies in die wang gesteek het.
Volgens Covane het die plaaseienaar omstreeks 21:00 die polisie gebel omdat Abrahams en Phinithi glo baklei het.
Abrahams het gevlug, maar het later die aand teruggekom en Phinithi met die spies gesteek.
Hy het dieselfde aand ook 'n kamer aan die brand gesteek en met die polisie se aankoms later die oggend op die toneel, het hulle op Abrahams se vriendin se lyk afgekom.
Die vrou is nie ver van die gebrande kamer gekry nie en sy het 'n diep wond aan die voorkop gehad.
Die polisie het 'n saak van brandstigting en moord aanhangig gemaak, maar Phinithi wou nie 'n klag teen Abrahams aanhangig maak nie.
Hy het dit toe egter wel later gedoen.
'n Week later het Abrahams glo weer toegeslaan toe hy Phinithi by 'n winkelsentrum in Langenhovenpark met 'n mes in die nek gesteek het.
Hy het gevlug en die polisie het 'n saak van poging tot moord oopgemaak.
Twee dae later het Abrahams glo by 'n huis op die Swartberg-plaas ingebreek en 'n duvet, kombers en 'n paraffienstoof gesteel.
Speurders van die Bainsvlei-polisiekantoor het Abrahams uiteindelik op 17 September aangekeer toe hulle hom in 'n oop ruimte in Langenhovenpark opgespoor het.